นายกรัฐมนตรี ขอบคุณข้อห่วงใยและข้อแนะนำจากฝ่ายค้าน ยืนยันเร่งแก้ปัญหารถไฟฟ้าสายสีเขียว โดยยึดหลักกฏหมาย
เสร็จสิ้นแล้วสำหรับการประชุมสภาผู้แทนราษฎร เพื่อพิจารณาญัตติขอเปิดอภิปรายทั่วไปโดยไม่ลงมติ ตามมาตรา 152 ของรัฐธรรมนูญ ภาพรวมการอภิปรายตลอด 2 วันที่ผ่านมาเป็นไปด้วยความเรียบร้อย โดยวานนี้ (18 ก.พ.65) ฝ่ายค้านเน้นอภิปรายถึงปัญหาในด้านต่างๆ พร้อมเสนอแนวทางแก้ปัญหายกระดับมาตรการแก้ปัญหาโควิด -19 เน้นการทำงานเชิงรุกมากกว่าเชิงรับ รวมทั้งเปลี่ยนตัวชี้วัดการแก้ปัญหาเศรษฐกิจ โดยระหว่างการอภิปรายช่วงหนึ่ง พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ขอขอบคุณในคำแนะนำต่างๆ โดยเฉพาะข้อห่วงใยเรื่องการแก้ปัญหารถไฟฟ้าสายสีเขียว พร้อมรับฟังคำแนะนำและข้อปฏิบัติต่างๆ ไปหารือ โดยขณะนี้อยู่ในกระบวนการที่จะนำผลต่างๆ ทั้งร่างสัญญาร่วมลงทุนที่นำมาเสนอคณะรัฐมนตรี มาพิจารณาอย่างรอบคอบ เพื่อให้ถูกต้องตามกฎหมายและหลักการบริหารกิจการบ้านเมืองที่ดี และเป็นประโยชน์สูงสุดต่อประเทศชาติและประชาชน และต้องคำนึงถึงภาระทางการเงินของรัฐที่จะต้องรับผิดชอบ นายกรัฐมนตรี ยังกล่าวถึงโอกาสที่รัฐบาลพยายามหารายได้ใหม่ๆ ในการสร้างงานใหม่ สร้างรายได้ให้กับประชาชน โดยประเทศไทยต้องมีการลงทุนและเตรียมความพร้อมที่จะเติบโตไปพร้อมกับแนวโน้มเศรษฐกิจใหม่ ภายหลังจากที่สถานการณ์ COVID-19 คลี่คลายลง จำนวน 4 เรื่อง ได้แก่ การใช้เทคโนโลยีดิจิทัล ,การลดปริมาณคาร์บอน มุ่งสู่การใช้พลังงานสะอาดควบคู่ไปกับการสนับสนุนเศรษฐกิจแบบ BCG ,การค้าและการลงทุนที่มีการกระจายตัวมากขึ้น ,ขณะเดียวกันแต่ละประเทศก็จะต้องมีการพัฒนาให้สามารถพึ่งพาตัวเองได้มากขึ้นด้วย โดยเฉพาะในเรื่องการแพทย์ ยาและวัคซีนจากสถานการณ์ COVID – 19นอกจากนี้ นายกรัฐมนตรี ยังกล่าวถึงการเยือนประเทศซาอุดีอาระเบียอย่างเป็นทางการ ว่าเป็นความสำเร็จครั้งสำคัญของรัฐบาลไทย ช่วยสร้างโอกาสให้แก่ไทยในหลายด้าน ได้แก่ ด้านแรงงาน ,ด้านการท่องเที่ยว ,ด้านการค้าและการลงทุน และอาจมีการขยายข้อตกลงเพิ่มเติมในด้านน้ำมันดิบ ซึ่งการผูกมิตรกับซาอุดีอาระเบียที่ถือเป็นประเทศส่งออกน้ำมันรายใหญ่ของโลก อาจช่วยบรรเทาปัญหาราคาน้ำมันได้อีกทางหนึ่ง โดยได้สั่งการให้หน่วยงานที่เกี่ยวข้องเร่งวาง Roadmap เพื่อขยายความร่วมมือระหว่างในด้านต่างๆ แล้วภายหลังจากที่สมาชิกฯ ได้อภิปรายซักถามข้อเท็จจริงและเสนอแนะปัญหา ต่อคณะรัฐมนตรีในประเด็นต่างๆ เสร็จสิ้นแล้ว ประธานในที่ประชุม ได้กล่าวขอบคุณคณะรัฐมนตรี รวมทั้งสมาชิกฯ ก่อนสั่งปิดประชุมเวลา 01.35 น.